Document ID: 32005D0755

KOMISJONI OTSUS,
25. oktoober 2005,
millega muudetakse komisjoni otsuseid 2005/92/EÜ ja 2005/93/EÜ, milles käsitletakse teatavate toodete eksporti kolmandatesse riikidesse
(teatavaks tehtud numbri K(2005) 4134 all)
(EMPs kohaldatav tekst)
(2005/755/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 12 lõiget 12 ja artikli 13 lõiget 6,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 13 lõiget 3,
ning arvestades järgmist:
(1)
Direktiiviga 97/78/EÜ on sätestatud teatavate kolmandast riigist saabuvate loomset päritolu toodete partiide veterinaarkontrollide nõuded ning on muu hulgas ette nähtud, et ühenduse loomatervishoiunõuete alastele imporditingimustele mittevastavad tooted tuleb ladustada tolliladudes, vabatsoonides, vabaladudes või piiriüleseid meretranspordivahendeid varustavate ettevõtjate rajatistes.
(2)
Nõukogu direktiiviga 2002/99/EÜ on ette nähtud, et liikmesriigid peavad võtma meetmed, et tagada, et alates 1. jaanuarist 2005 imporditakse kolmandatest riikidest inimtoiduks ettenähtud loomset päritolu tooteid üksnes juhul, kui need vastavad kõnealuses direktiivis sätestatud nõuetele.
(3)
Komisjoni 2. veebruari 2005. aasta otsusega 2005/92/EÜ (loomatervishoiunõuete, sertifitseerimise ja üleminekusätete kohta seoses teatavate loomsete saaduste sissetoomise ja ladustusajaga vabatsoonis, vabaladudes ja ühenduse piiriüleseid meretranspordivahendeid varustavate ettevõtjate territooriumidel) (3) ja komisjoni 2. veebruari 2005. aasta otsusega 2005/93/EÜ (üleminekusätete kohta, mis käsitlevad teatud loomsete saaduste ühendusse toomist ja ladustusaega ühenduse tolliladudes) (4) on ette nähtud, et üleminekuaja jooksul kuni 1. jaanuarini 2006 tuleb jätkuvalt ladustada tooteid, mis ei vasta ühenduse loomatervishoiunõuetele ja mis toodi ühendusse sisse enne 1. jaanuari 2005, kuni tooted saadetakse lõppsihtkohta kolmandas riigis.
(4)
On olemas tegelik oht, et ühenduses praegu ladustatavad tooted, mis ei vasta ühenduse loomatervishoiunõuetele, võivad tõsiselt ohustada loomade tervist nii ühenduses kui ka ühendusega piirnevates kolmandates riikides ning et neid võidakse saata kolmandatesse riikidesse ilma kolmanda sihtkoha- või transiidiriigi pädeva veterinaarasutuse loata.
(5)
Otsustega 2005/92/EÜ ja 2005/93/EÜ on ette nähtud, et alates 1. jaanuarist 2006 tuleb hävitada kõik kõnealuste otsustega hõlmatud kaubasaadetised, mis on veel lattu jäänud. Et kaitsta nii ühendust kui ka piirnevaid kolmandaid riike kuni sellise hävitamiseni, tuleks kasutusele võtta rangem kontroll, et tagada, et ühenduse loomatervishoiunõuetele täielikult mittevastavatel saadetistel on ühenduse ladudest lähetamisel kolmanda sihtkohariigi ja kõikide transiidiriikide selgesõnaline nõusolek.
(6)
Otsuseid 2005/92/EÜ ja 2005/93/EÜ tuleks seepärast muuta, et lubada üksnes kõnealuste otsustega hõlmatud toodete liikumist kolmandasse sihtkoha- või transiidiriiki läbi kolmanda riigi või piiriüleste meretranspordivahendina tegutsevatele laevadele kõnealuste riikide pädevae asutuse või laeval viibiva vastutava ametniku selgesõnalise kirjaliku loaga.
(7)
On asjakohane ette näha, et asjaomaste toodete liikumise eest vastutav isik hangib vajalikud kirjalikud load ja esitab need selle liikmesriigi pädevale asutusele, kus tooteid ladustatakse, enne kui pädev asutus lubab tooted viia lõppsihtkohta või kõnealuse sihtkoha transiidipunkti.
(8)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2005/92/EÜ muudetakse järgmiselt.
1.
Lisatakse artikkel 2a:
“Artikkel 2a
Liikmesriigid tagavad, et ühtegi artiklis 1 osutatud kaubasaadetist, millel ei ole asjakohast loomatervishoiusertifikaati ning mida praegu ladustatakse vabatsoonides, vabaladudes või liikmesriigis piiriüleseid meretranspordivahendeid varustavate ettevõtjate rajatistes, ei lubata viia ladudest välja väljumispiiripunkti sihtkohta vedamise eesmärgil, kui sellise saadetiste eest vastutav isik ei esita kirjalikku luba, milles kinnitatakse, et kõnealuseid tooteid lubatakse asjaomasele territooriumile sisse tuua või sealt läbi vedada või laevale tuua. Kirjaliku loa peab olema andnud:
i)
kolmanda sihtriigi ja kõikide kolmandate transiidiriikide pädev asutus või
ii)
varustatava laeva vastutav ametnik.”
2.
Artiklis 3 asendatakse teine lõik järgmisega:
“Kõik kõnealuse hävitamisega seotud kulud kannab saadetise eest vastutav isik.”
Artikkel 2
Otsust 2005/93/EÜ muudetakse järgmiselt.
1.
Lisatakse artikkel 1a:
“Artikkel 1a
Liikmesriigid tagavad, et ühtegi artiklis 1 osutatud kaubasaadetist, millel ei ole asjakohast loomatervishoiusertifikaati ning mida praegu ladustatakse liikmesriigi tollilaos, ei lubata viia ladudest välja väljumispiiripunkti sihtkohta vedamise eesmärgil, kui sellise saadetiste eest vastutav isik ei esita sihtriigi ja kõikide kolmandate transiidiriikide pädeva asutuse kirjalikku luba, milles kinnitatakse, et kõnealuseid tooteid lubatakse nende territooriumile sisse tuua või sealt läbi vedada.”
2.
Artiklis 2 asendatakse teine lõik järgmisega:
“Kõik kõnealuse hävitamisega seotud kulud kannab saadetise eest vastutav isik.”
Artikkel 3
Käesolev otsus on adresseeritud liikmesriikidele.
Brüssel, 25. oktoober 2005

Labels: 17
5
8
3
6